
PROJEKTĒŠANAS UZDEVUMA PIELIKUMS NR.6
 Valsts galvenā autoceļa A4 Rīgas apvedceļš (Baltezers–Saulkalne) pārbūve 
par ātrgaitas autoceļu posmā no autoceļa A2 līdz autoceļam A6 


Topogrāfiskā uzmērīšana, ģeodēzisko tīklu punkti, tālizpētes dati

METODOLOĢIJA
1. Izpildītājs: 
1.1. Veiks topogrāfisko uzmērīšanu, tālizpētes datu iegūšanu.
1.2. Veiks darbības ceļa zemes nodalījuma joslas aktualizācijai zemes vienībām, kurām nav veikta  kadastrālā  uzmērīšana.
1.3. Iegūs informāciju par valsts un vietējā ģeodēziskā tīkla punktiem un to aizsargjoslām autoceļa pārbūves darbu zonā. Saņemto dokumentāciju vai informāciju uzrādīs būvprojektā.
1.4. Veicot teritorijas topogrāfisko uzmērīšanu, konstatēs zemes vienību kopējo robežzīmju atrašanās vietas, apsekos un uzmērīs dabā atrodamās robežzīmes, topogrāfiskajā plānā tās atspoguļojot kā situācijas elementus. 
1.5. Ja projektēšanas darbu laikā Izpildītājs secina, ka ir nepieciešams topogrāfiskais uzmērījums papildus platībai, Izpildītājs par papildus darbu apjomu vispirms vienojas ar Pasūtītāju un par šiem papildus darbiem samaksā Izpildītājam atbilstoši projektēšanas līgumā noteiktajai vienības cenai. 
1.6. Bez papildus samaksas nodrošina, ka topogrāfiskais plāns ir derīgs uz izstrādājamā būvprojekta  projektēšanas nosacījumu izpildes brīdi. Projektēšanas nosacījumi ir izpildīti, kad Būvvalde ir izdarījusi atzīmi būvatļaujā par projektēšanas nosacījumu izpildi. Topogrāfiskā plāna derīguma termiņu nosaka atbilstoši spēkā esošajiem normatīvajiem aktiem.

NOSACĪJUMI UZMĒRĪŠANAS TĪKLA IERĪKOŠANAI 

2. Pirms topogrāfisko darbu uzsākšanas Izpildītājs (sertificēta persona ģeodēzisko darbu veikšanai) ierīko uzmērīšanas tīklu, kas turpmāk nodrošinās ģeodēzisko pamatojumu projektēšanas sagatavošanas darbiem, būvniecības darbiem, izpildmērījumiem. Uzmērīšanas tīkla ierīkošanā ievēro šādas prasības:
2.1. Pirms uzmērīšanas tīkla ierīkošanas Izpildītājs apseko projektējamā objekta tuvumā esošos valsts un vietējā ģeodēziskā tīkla punktus un izvērtē to stāvokli un iespēju tos izmantot uzmērīšanas tīkla izveidē,
2.2. Uzmērīšanas tīkla punktus (turpmāk – UT punkti) ierīko tā, lai pēc topogrāfiskās uzmērīšanas un projektēšanas darbu pabeigšanas tie netraucētu būvdarbu veikšanai un izpildmērījumu veikšanai. 
2.3. Uzmērīšanas tīklu ierīko ar šādu precizitāti: punktu koordinātu standartnozirze – 20mm, augstumu standartnovirze – 10mm.
2.4. Izpildītājam daļa no UT punktiem jāierīko kā patstāvīgas grunts zīmes, kur attālums starp šādi nostiprinātiem punktiem optimāli ir 1,5 km, bet ne vairāk par 2,0 km, ievērojot, ka punktiem jābūt ierīkotiem vietās, kas paliks neskartas būvniecības laikā un saglabāsies līdz objekta nodošanai ekspluatācijā. Minimālais šādi ierīkojamo punktu skaits ir 2. Šādu punktu ierīkošanai neizvēlas vietas esošo autoceļu konstrukcijās, klātnē, nobrauktuvēs, caurteku konstrukcijās, autobusu pieturu platformās, ceļa līkņu iekšmalās u.tml. Punktu ierīkošanai jāizvēlas vietas:
2.4.1. objekta sākumā un beigās,
2.4.2. esošo un projektēto mākslīgo būvju, tiltu, pārvadu tuvumā, caurteku (d1000 un lielāku) tuvumā (optimālais attālums no šādiem objektiem – 50-100m),
2.4.3. valsts autoceļu krustojumu, dzelzceļa šķērsojumu tuvumā,
2.4.4.  zemes vienības, kas ietilpst valstij Satiksmes ministrijas personā piederošu/piekrītošu īpašumu sastāvā.
2.5. UT punktu, kas nostiprināmi kā patstāvīgas grunts zīmes, nostiprināšanu veic šādi (shematiska ierīkota punkta rasējums norādīts attēlā):
2.5.1. Punktus ierīkošanas vietas izvēlas Izpildītājs, savstarpēji vienojoties piesaistītajiem ģeodēzisko darbu veicējiem un būvprojekta tehnisko risinājumu autoriem. 
2.5.2. Punktus ierīko ar iepriekš sagatavotiem metāla stieņiem (min.garums 1m, min diametrs 30mm, ar piemetinātu šķērsstieni tā noturībai ko ierīko tā betonētajā daļā un iezīmētu stieņa centru mērījumu veikšanai tā augšdaļā – urbums ar min. dziļumu 5mm, min diametrs 5mm),
2.5.3. Metāla stieņus ierīko bedrē ar minimālo diametru 0,2m, kuras apakšējā daļā sagatavo pamatni ar blietētu šķembu maisījumu (min sablīvēta slāņa biezums 0,1m) un sausā betona maisījumu (min slāņa biezums 0,2m).  Metāla stieņa šķērsstieņa minimālais garums ir 100mm, pēc ierīkošanas škērsstienim jāatrodas betona maisījuma vidū,
2.5.4. Ierīkoto bedri aizber un blīvē ar izrakto grunti pakāpeniski,
2.5.5. Ierīkotā metāla stieņa augšējā daļai jābūt aptuveni esošā reljefa līmenī,
2.5.6. [image: ]Ierīkotā atbalstpunkta virszemes daļa jānorobežo ar vismaz diviem marķētiem stigmietiem, kas saglabājas apvidū līdz objekta nodošanai ekspluatācijā.

1.att Kā patstāvīgas grunts zīmes ierīkota uzmērīšanas tīkla punkta šķērsgriezums

NOSACĪJUMI TOPOGRĀFISKAJAI UZMĒRĪŠANAI UN TOPOGRĀFISKĀ PLĀNA IZGATAVOŠANAI
3. Lai sagatavotu topogrāfisko plānu, Izpildītājs:
3.1. Nodrošina topogrāfisko uzmērīšanu apjomā, kas rada priekšstatu par apvidu, t.sk. citas nozīmes autoceļu pieslēgumiem, nobrauktuvēm, ūdens atvades sistēmām, inženiertīkliem u.c., un ir pietiekošs projekta risinājumu izstrādāšanai. Minimālais topogrāfiskās uzmērīšanas apjoms ir:
3.1.1. pārbūvējamā autoceļa ceļu zemes nodalījuma joslas robežās un 10m ārpus tās, kā arī 100m pirms un pēc pārbūvējamā valsts ceļa posma;
3.1.2. citu valsts, pašvaldību un komersantu ceļu pieslēgumu zonās – 50m no cita ceļa ass un pārbūvējamā ceļa ass krustpunkta (divbrauktuvju ceļa gadījumā – no pārbūvējamā ceļa tuvākās brauktuves viduspunkta), kā arī 10m no cita ceļa ārējās konstrukcijas (nogāzes pēdas, grāvja u.c), vai ja tādas nav – 10m no cita ceļa nodalījuma joslas robežas;
3.1.3. pārbūvējamā autoceļa šķērsgrāvju u.c. ūdensteču zonās, pārbūvējamā autoceļa tiešā tuvumā esošo ūdenstilpņu zonās – 25m no pārbūvējamā autoceļa ārējās konstrukcijas un 10m no šo  ūdensteču (tilpņu) ārējās konstrukcijas (jāveic arī  ūdensteču/ūdenstilpņu gultnes uzmērījums). 
3.2. Pieprasa informāciju par pārbūvējamā ceļa posmā esošajiem vietējā ģeodēziskā tīkla punktiem (pašvaldībā) un valsts ģeodēziskā tīkla punktiem (Latvijas Ģeotelpiskās informācijas aģentūrā),  nodrošinot to saglabāšanu vai pārcelšanu atbilstoši ģeodēzisko tīklu pārziņa izvirzītajām tehniskajām prasībām.
3.3. Topogrāfiskās uzmērīšanas darbus veic atbilstoši un MK 24.04.2012 noteikumos Nr.281 „Augstas detalizācijas topogrāfiskās informācijas un tās centrālās datu bāzes noteikumi” noteiktajam regulējumam. Papildus tam, topogrāfiskajā plānā jāattēlo:
3.3.1. autoceļa seguma maiņas vietas, 
3.3.2. caurtekas ar to uzgaļiem, “spārniem” un papildinformāciju (diametrs, materiāls, procentuāls aizbiruma novērtējums, caurtekas uzgaļa vai spārnu stāvoklis). Ja dabā ir identificējams tikai caurtekas uzgalis, spārni, vai citi tās elementi, Izpildītājs nodrošina caurtekas atrakšanu tās augšas vai teknes instrumentālai uzmērīšanai.
3.3.3. ūdenslīmeņa atzīme un mērījuma veikšanas datums,
3.3.4. autoceļu šķērsojošo virszemes gaisvadu komunikācijas ar diviem to tuvākajiem balstiem uz katru pusi no autoceļa ass. Komunikācijām jānorāda tās absolūtā zemākā augstuma atzīme virs ceļa ass un pie tuvākajiem balstiem, kā arī gaisa temperatūra mērījuma veikšanas brīdī,
3.3.5. atsevišķi augošu koku diametrs, bet koku rindām un mežiem - raksturojums (vidējais augstums, vidējais diametrs, vidējais attālums starp kokiem),
3.3.6. ceļa zīmes ar to klasifikācijas numuriem (atbilstoši MK 02.06.2015 noteikumiem Nr.279 „Ceļu satiksmes noteikumi”;
3.3.7. Autoceļa drošības barjeras;
3.3.8. pazemes komunikāciju īpašnieks un specifikācija (ja šāda informācija pieejama  komunikācijas īpašniekam).
3.3.9. atbilstošu piezīmi pie pazemes komunikācijas, ja tā uznesta plānā orientējoši.
3.3.10. Ierīkotos uzmērīšanas tīkla punktus, kas ierīkoti kā patstāvīgas grunts zīmes.

4. Citas prasības topogrāfiskā plāna un būvprojekta rasējumu noformēšanai:
4.1. Topogrāfisko plānu un būvprojekta rasējumus savieto ar Valsts zemes dienesta izsniegtiem aktuāliem Nekustamā īpašuma valsts kadastra telpiskiem datiem (kadastra karti), norāda visu (arī ceļam piegulošo) zemes vienību kadastra apzīmējumus un īpašumu nosaukumus;
4.2. Gadījumos, kad ceļu zemes nodalījuma josla nav kadastrāli uzmērīta, topogrāfiskais uzmērījums un būvprojekta rasējumi jāsavieto ar Valsts zemes dienesta izsniegtiem aktualizētiem  Nekustamā īpašuma valsts kadastra telpiskiem datiem (kadastra karti), un Izpildītājam kadastra datu aktualizācija jāveic saskaņā ar projektēšanas uzdevuma pielikumā “Prasības zemju un īpašumu jautājumiem” noteikto metodoloģiju;
4.3. Ar atšķirīgiem apzīmējumiem jānorāda zemes vienību robežas pēc to uzmērīšanas metodes (projektētās, ierādītas, instrumentāli uzmērītas);
4.4. Ja zemes vienību šķērso lapas griezuma līnija, nodrošināt, ka zemes vienības kadastra apzīmējums un īpašuma nosaukums tiek uzrādīti katrā lapā.

5. Topogrāfisko plānu sagatavo .dwg vai .dgn formātā un iesniedz Pasūtītājam parakstītu ar ģeodēziskajos darbos sertificētas personas elektronisko parakstu.  Topogrāfisko plānu  pievieno atsevišķam būvprojekta sējumam kopā ar atskaiti .pdf formātā, kurā iekļauj:
5.1. informāciju un izvērtējumu par apsekotajiem un izmantotajiem valsts un vietējā ģeodēziskā tīkla punktiem,
5.2. visu UT atbalstpunktu ģeodēziskajiem datiem, nostiprinājuma veidu, veikto uzmērījumu metodēm, atskaitēm un precizitātes izvērtējumu, ģeodēzisko raskturlielumu kontroles metodi un rezultātiem,
5.3. par UT atbalstpunktiem kas ierīkoti kā patstāvīgas grunts zīmes - fotofiksāciju katram UT atbalspunktam no to ierīkošanas procesa (vismaz viens foto ar redzamu vaļēju bedri, ierīkotu šķembu pamatni, bedrē ievietotu stieni un mērlenti) un apvidū noformētu UT atbalstpunktu; 
5.4. topogrāfiskā uzmērījuma ģeodēzisko pamatojumu, veikto mērījumu atskaites un precizitātes izvērtējumu,
5.5. norādi par izmantotajiem tālizpētes datiem,
5.6. informāciju par topogrāfiskās uzmērīšanas veikšanas datumu, kadastra kartes aktualizācijas datumu (ja tāda nepieciešama) un aktualizētās kadastra kartes datu lejupielādes datumu,
5.7. Valsts zemes dienesta apliecinājumu par veikto kadastra telpisko datu aktualizāciju (tikai gadījumos, kad tiek veikta telpisko datu aktualizācija),
5.8. informācijas avotu (institūcija, kontaktpersona, datu izsniegšanas laiks), kas izsniegusi datus par topogrāfiskajā plānā uznestajām pazemes komunikācijām un to novietojumu,
5.9. norādes par pazemes komunikācijām kuras ir uznestas plānā izmantojot izpildmērījumus vai arī meklētas un identificētas ar komunikāciju meklētājiem,
5.10. citu informāciju pēc izpildītāja ieskatiem.

NOSACĪJUMI TĀLIZPĒTES DATU SAGATAVOŠANAI
6. Izpildītājs kopā ar topogrāfisko plānu Pasūtītājam iesniedz būvprojekta teritorijas tālizpētes darbu rezultātā iegūtos datus, savietotus vienotā punktu mākonī (norādot koordinātu sistēmu un augstumu sistēmu).  Punktu mākoņa (virsmas modeļa) minimālās prasības ir šādas:
6.1. Apjoms – ne mazāks par topogrāfiskās uzmērīšanas apjomu;
6.2.  Precizitāte – atbilstoši MK 24.04.2012 noteikumos Nr.281 „Augstas detalizācijas topogrāfiskās informācijas un tās centrālās datu bāzes noteikumi” noteiktajām prasībām;
6.3.  Metode – tāda, kas nodrošina zemes līmeņa (ground) identificēšanu;
6.4.  Minimālais punktu blīvums uz brauktuves – 150 p/m2;
6.5.  Punktu krāsu attēlojums – ietverot atstarošanas intensitāti (lāzerskenēšanas metodei) vai ietverot patiesās RGB krāsas (fotogrammetrijas metodei);
6.6.  Formāts – .las vai .laz vai cits formāts, kas nodrošina  punktu mākoņa transformāciju vai pārveidi citā formātā, kur ir klasificēts zemes līmenis, veģetācija, ēkas.

7. Izpildītājs kopā ar topogrāfisko plānu Pasūtītājam iesniedz būvprojekta teritorijas tālizpētes darbu rezultātā iegūtos ortofoto datus (pozicionētus koordinātu sistēmā,  norādot koordinātu sistēmu un augstumu sistēmu), kuru minimālās prasības ir šādas:
7.1. Apjoms – ne mazāks par topogrāfiskās uzmērīšanas apjomu;
7.2. Precizitāte – ≤3cm plānā, pikseļa izmērs < 1.5cm;
7.3. Punktu krāsu attēlojums - patiesās RGB krāsas;
7.4. Formāts - .ecw un .geotiff (ar kompresiju līdz 75%).


CITI PASŪTĪTĀJA NOSACĪJUMI PAR ĢEODĒZISKAJIEM PUNKTIEM UN DARBA  APJOMU SARAKSTA UN SPECIFIKĀCIJU SAGATAVOŠANAI
8. Par ģeodēziskajiem punktiem Izpildītājs:
8.1. Ja projektā paredzēti darbi tiešā valsts ģeodēziskā tīkla vai vietējā ģeodēziskā tīkla punktu tuvumā, projektu saskaņo ar attiecīgi Latvijas Ģeotelpiskās informācijas aģentūru vai vietējās pašvaldības deleģēto pārstāvi.
8.2. Rasējumos norāda visus projekta tuvumā esošos valsts ģeodēziskā tīkla un vietējā ģeodēziskā tīkla punktus ar to aizsargjoslām un identifikācijas numuriem.
8.3. Projekta vispārīgajā daļā uzskaita visus valsts ģeodēziskā tīkla un vietējā ģeodēziskā tīkla punktus kādi ir paredzēto būvdarbu tiešā tuvumā un, ņemot vērā ģeodēzisko punktu apsekošanas rezultātus, saskaņojošo institūciju nosacījumus un projektā paredzētos pasākumus, norāda projekta ietvaros veicamos darbus attiecībā ģeodēzisko tīklu  punktiem (atjaunojams, saglabājams, pārceļams u.c.).
8.4. Vispārīgajā daļā iekļauj no Latvijas Ģeotelpiskās informācijas aģentūras vai pašvaldības saņemto informāciju par ģeodēzisko tīklu punktiem vai sniedz informāciju par informācijas ieguves avotiem un laiku. Ja objekta tuvumā neatrodas ģeodēzisko tīklu punkti un/vai projektā paredzētie darbi tos neskar, Izpildītājs projekta vispārīgajā daļā sniedz atbilstošas norādes.

9. Sastādot Darbu  apjomu sarakstu, jāiekļauj izmaksas par:
9.1. Valsts ģeodēziskā tīkla punkta atjaunošanu vai ierīkošanu un uzmērīšanu, ja šādu nosacījumu izvirzījusi „Latvijas Ģeotelpiskās informācijas aģentūra”.
9.2. Būvdarbu rezultātā bojāto vai iznīcināto vietējā ģeodēziskā tīkla punktu ierīkošanu un vietējā ģeodēziskā tīkla pilnveidošanu, ja to nosaka pašvaldības izsniegts darba uzdevums.
9.3. Būvdarbu rezultātā bojāto vai iznīcināto robežzīmju atjaunošanas darbiem, atbilstoši MK 27.12.2011. noteikumu Nr.1019 „Zemes kadastrālās uzmērīšanas noteikumi” prasībām”, ja būvdarbu laikā tās plānotas iznīcināt, vai ja plānots ierīkot jaunas nobrauktuves uz divu blakus esošu zemes vienību kopējas robežas.



10. Būvprojekta Specifikāciju sējumā jāiekļauj prasības par:
10.1. Darba ietvaros veicamajiem būves izpildmērījumiem saskaņā ar Būvniecības likumu, MK 24.04.2012.  noteikumu Nr.281 „Augstas detalizācijas topogrāfiskās informācijas un tās centrālās datubāzes noteikumi” un MK 14.10.2014. noteikumu Nr.633 „Autoceļu un ielu būvnoteikumi” noteiktajām prasībām,
10.2. Vietējā ģeodēziskā tīkla pilnveidošanas apraksta dokumentāciju, kas jāizstrādā pamatojoties uz Pašvaldības izsniegto darba uzdevumu, norādot, ka tās saturam jāatbilst Ministru kabineta 2012. gada 24. jūlija Noteikumu Nr. 497 “Vietējā ģeodēziskā tīkla noteikumi” prasībām,
10.3. Būvdarbu laikā iznīcināto iepriekš ierīkoto robežzīmju atjaunošanas darbiem, paredzot šādu darbu veikšanu atbilstoši MK 27.12.2011. noteikumu Nr.1019 „Zemes kadastrālās uzmērīšanas noteikumi” prasībām”,
10.4. Jaunu nobrauktuvju ierīkošanu no valsts autoceļa uz kopēju divu zemes vienību savstarpējās robežas – ja tādas paredzētas projektā, būvdarbu veicējs pirms nobrauktuves izbūves izvērtē vai būvdarbu veikšanai esošās robežzīmes (kupicas) neapgrūtinās nobrauktuves izmantošanu. Nepieciešamības gadījumā būvdarbu veicējs nodrošina attiecīgās robežzīmes (kupicas) nostiprinājuma veida maiņu (piemēram, uz slēpto robežzīmi zemē) atbilstoši MK noteikumu Nr.1019 “Zemes kadastrālās uzmērīšanas noteikumi” pirms būvdarbu veikšanas,
10.5. Pienākumu būvdarbu veicējam saglabāt ierīkotos UT atbalstpunktus vai, ja tas nav iespējams, nodrošināt uzmērīšanas tīkla pilnveidošanu, ierīkojot jaunus UT atbalstpunktus atbilstoši to sākotnējās ierīkošanas tehniskajām prasībām,
10.6. Izpildmērījumu reģistrācijas kārtību, paredzot pirms izpildmērījuma plāna reģistrēšanas vietējās pašvaldības topogrāfiskās informācijas datubāzē izpildmērījuma plānu iesniegt pārbaudei un satura kontrolei Pasūtītājam, to nosūtot elektroniski .dgn vai .dwg un .pdf formātā uz e-pastu: lvceli@lvceli.lv.

